Hittegolf tref GautengFoto bloot ter illustrasie. (Foto: Xavier Coiffic/Unsplash) Inwoners van Gauteng en van die omliggende gebiede moet hulself staal vir skroeiende temperature vir die volgende paar dae. Dit nadat ŉ hittegolf Sondag dié deel van die land getref het. Die Suid-Afrikaanse Weerdiens (SAWD) het Sondagaand gesê dat die hittegolf na verwagting tot Dinsdagaand sal duur. Temperature sal buitegewoon hoog wees met die SAWD wat voorspel dat gebiede tot soveel as 37 °C sal bereik. Johannesburg sal Maandag na verwagting maksimum temperature van 33 °C bereik, terwyl Centurion, Pretoria en Hammanskraal onderskeidelik temperature van 34 °C, 35 °C en 36 °C sal haal. Dit hittegolf het teen Maandagoggend ook na meeste gebiede in KwaZulu-Natal uitgebrei met plekke soos Vryheid, Greytown en dele al langs die kus wat die hitte gaan voel. Volgens die weerdiens kan maksimum temperature van 37 °C, 36 °C, 35 °C en 34 °C in onderskeidelik Pietermaritzburg, Ulundi, Durban en Richardsbaai verwag word. Dele van die Noord-Kaap en Noordwes word ook gemaan oor die groot moontlikheid van wegholbrande vandeesweek. “Uiters hoë brandgevaartoestande word in die Kai !Garib- plaaslike munisipaliteit verwag, asook die noordelike dele van die Noord-Kaap. Die Kagisano-Molopo- plaaslike munisipaliteit in Noordwes loop ook die risiko vir wegholbrande,” sê die weerdiens. Die weerdiens het intussen ŉ beroep op inwoners van Gauteng en KwaZulu-Natal gedoen om waaksaam te wees aangesien hoë temperature en langdurige kontak met direkte sonlig gesondheidsrisiko’s inhou. “Baie warm temperature affekteer die mens se vermoë om jou liggaam af te koel deur te sweet. Dit kan ŉ werklike risiko vir mense se gesondheid inhou en dikwels lei tot hitteuitputting en respiratoriese toestande.”